越問 越紙
作者：孫因
朝代：宋

paragraphs: 繄剡藤之爲紙兮，品居上者有三。
蓋篠簜之變化兮，非藤楮之可參。
在晉而名側理兮，儲郡庫以九萬。
曰姚黄今最顯兮，蒙詩翁之賞談。
加越石以萬杵兮，光色透於金版。
近不數夫杭由兮，遠孰稱夫池繭。
半山愛其短樣兮，東坡耆夫竹展。
薛君封以千戶兮，元章用司筆硯。
數其德有五兮，以縝滑而爲首。
發墨養筆鋒兮，性不蠹而耐久。
惜昌黎之未見兮，姓先生而爲楮。
使元輿之及知兮，又何悲剡藤之有。
客曰媺哉越紙兮，有大造於斯文。
然世方好紙而玉兮，又烏知乎此君。